”Poltamme vuosi vuodelta enemmän kivihiiltä”, kirjoitti nimimerkki Koti-isä. Koska tämä keskustalaisten poliitikkojen aktiivisesti levittämä väärä tieto alkaa muuttua ihmisten mielissä totuudeksi, lienee syytä katsoa tilastoja.

Oheisessa kuvassa on kivihiilen käyttö tällä vuosituhannella 12 kuukauden liukuvana summana. Se ei ole suinkaan noussut vuosi vuodelta, vaan trendi on selvästi laskeva. Erityisesti kannattaa huomata, että istuvan hallituksen kaudella kivihiiltä on käytetty vähemmän kuin edellisen hallituksen aikana.

Kivihiilen käytössä oli lyhytaikainen nousu, koska turvetuotanto oli vaikeuksissa sateen vuoksi, liuskekaasu painoi kivihiilen hinnan alas ja koska päästöoikeuksien hinta lähenteli nollaa.

Europarlamentissa äänestettiin vähän aikaa sitten kivihiilen käytön suitsimisesta vetämällä markkinoilta pois päästöoikeuksia. Jos keskustalaiset olisivat huolissaan kivihiilen lisääntyneestä käytöstä, luulisi heidän myös äänestävän sen puolesta, että käyttöä vähennetään, mutta niin he eivät tehneet. Jos itse äänestää kivihiilen runsaamman käytön puolesta, ei pitäisi syyttää sen lisääntymisestä muita.

Ilmeisesti keskustalaiset olivat huolissaan, että päästökauppa haittaa myös turpeen käyttöä, niin kuin pitää haitatakin, koska turpeesta tulee energiayksikköä kohden enemmän hiilidioksidia kuin kivihiilestä – minkä lisäksi turpeen nosto pilaa vesistöjä.

Olemmepa turpeesta mitä mieltä tahansa, jokaisen joka investoi turveteknologiaan pitää ymmärtää, että investointiin liittyy suuri riski. Jos ilmastonmuutosta ryhdytään tosissaan torjumaan, ei ole mahdollista, että tämä ei koskisi myös turpeen polttamista. Jos päästöoikeuksien hinta nousee vaikkapa vain 50 euroon tonnilta, turpeella ei ole mitään kilpailukykyä. Turveväki esittää epätoivoisena, että tässä vaiheessa turvetta ryhdyttäisiin tukemaan valtion varoin! Ne jotka uskovat Fennovoiman ydinvoimalan kannattavuuteen, luottavat siihen, että päästöoikeuksien hinta nousee tätäkin korkeammaksi.

Jos siis olette rakentamassa turvevoimalaa, laittakaan siihen kunnollinen kattila, joka tekee mahdolliseksi polttaa myös pelkkää puuta ilman turvetta. Jyväskylä sitoi vastikään itsenä turpeen polttoon tekemässä toisin.